tartuNLP/wikipedia-smugri-20251201 huggingface dataset:
SM U-20

SM Unterseeboot 20 oli Saksan keisarikunnan laivaston tyypin U19 sukellusvene, joka upotti brittiläisen matkustajahöyrylaiva "RMS Lusitanian" 7. toukokuuta 1915.
Valmistus.
Alus tilattiin Danzigin (nyk. Gdańsk) keisarilliselta telakalta. Se laskettiin vesille 18. joulukuuta 1912.
Palvelus.
Palvelukseen oton jälkeen alus sai ensimmäisen tehtävänsä seuraavan vuoden elokuussa. ensimmäisessä maailmansodassa vene teki seitsemän partiomatkaa.
Saksa aloitti 4. helmikuuta 1915 Yhdistyneen kuningaskunnan saarron sukellusveneillä ja julistanut alueen jokaisen aluksen lailliseksi sotakohteeksi. Alus partioi 7. toukokuuta Irlannin etelärannikolla päällikkönään kapteeniluutnantti Walther Schwieger. Noin kello 13.40 Schwieger näki periskoopillaan lähestyvän aluksen. Arviolta 700 metrin päässä hän havaitsi aluksella olevan neljä savupiippua ja kaksi mastoa, mikä teki aluksesta jonkinlaisen linjalaivan. Schwieger tunnisti aluksen "RMS Lusitaniaksi" ja laukaisi yhden torpedon, joka osui "Lusitanian" oikeaan kylkeen, lähes suoraan komentosillan alapuolelle. Torpedon räjähdystä seurasi toinen räjähdys, mahdollisena aiheuttajana hiilipöly, ammukset ruumassa tai höyrykattiloiden räjähdys. Toinen räjähdys oli niin voimakas, että Schwieger hämmästyi sitä itsekin. Tuhoon tuomittu alus upposi nopeasti vain 18 minuutissa. "Lusitanian" mukana kuoli 123 yhdysvaltalaista matkustajaa ja tapaus ajoi maan entistä jyrkemmälle törmäyskurssille Saksan kanssa. Kesti kuitenkin vielä lähes kaksi vuotta, ennen kuin Yhdysvallat liittyi sotaan.
Viisitoista minuuttia torpedon laukaisun jälkeen Schwieger kirjoitti sotapäiväkirjaansa: "Näyttää siltä, että laiva pysyy pinnalla vain vähän aikaa. [Annoin määräyksen] sukeltaa 25 metriin ja poistua alueelta merelle. En voinut ampua toista torpedoa tähän ihmisjoukkoon, joka epätoivoisesti pyrki pelastautumaan." Kapteeniluutnantti Walther Schwieger siirtyi myöhemmin "SM U-88":n päälliköksi ja menehtyi aluksen ajettua ilmeisesti miinaan Ranskan rannikolla 5. syyskuuta 1917.
"U-20" juuttui 4. marraskuuta 1916 matalikolle Tanskan rannikolla (arvioidut koordinaatit ) ja sen oma miehistö tuhosi aluksen seuraavana päivänä. Se upotti sodan aikana 37 laivaa, yhteensä 145 829 tonnia.
Tenavatähti ’90

Tenavatähti ’90 on ensimmäisen vuonna 1990 järjestetyn Tenavatähti-lastenlaulukilpailun esityksistä julkaistu kokoelmalevy, jolla laulavat kaikki kilpailun loppukilpailijat sekä osa semifinalisteista ja alkukilpailijoista. Iältään laulajat ovat 7–13-vuotiaita.
Levy koostuu pääosin iskelmämusiikista, mutta mukana on myös muutama lastenlaulu. Laulut esitetään suomeksi lukuun ottamatta kahta englanninkielistä esitystä. 
Tämä oli ensimmäinen Tenavatähti-kokoelmien sarjaan kuuluva äänite, ja se on julkaistu LP-levynä, c-kasettina sekä CD-levynä. Se on myydyin äänite kaikista Tenavatähti-kokoelmista. Sitä on myyty 83 400 kappaletta. Myydyimpien kotimaisten äänitteiden listalla albumi on sijalla 78.
Kappaleet.
LP-versiosta puuttuvat kappaleet 8 ja 16.
Rasimäen pysäkki

Rasimäen pysäkki () on lakkautettu rautatieliikennepaikka -rataosalla Kajaanissa. Se sijaitsi syrjäisellä paikalla lähellä Oulun ja Itä-Suomen läänien rajaa. Rasimäen pysäkkirakennus oli puinen Platformskjul IV -tyyppinen rakennus radan länsipuolella. Liikennepaikka avattiin liikenteelle 16. lokakuuta 1904. Pysäkkirakennus rakennettiin samana vuonna ja sitä laajennettiin vuonna 1942. Liikennepaikka muutettiin miehittämättömäksi 31. toukokuuta 1970 ja henkilöliikenne lakkautettiin 28. toukokuuta 1972. Lopullisesti Rasimäki lakkautettiin 31. toukokuuta 1981. Pysäkkirakennus ja sivuraiteet on purettu. Asema-alueella on vielä nähtävissä joitakin merkkejä pysäkistä, kuten esimerkiksi pari valopylvästä.
Tommy Dorsey

Tommy Dorsey (19. marraskuuta 1905 – 26. marraskuuta 1956) oli yhdysvaltalainen jazzpasunisti, -trumpetisti ja orkesterinjohtaja niin sanotulla big band -kaudella. Hän oli Jimmy Dorseyn nuorempi veli. Veljekset soittivat ja levyttivät aluksi samoissa yhtyeissä, ja vuonna 1929 heidän Bing Crosbyn kanssa tekemänsä "Let’s Do It (let’s fall in love)" menestyi hyvin. Veljekset kuitenkin riitaantuivat ja lähtivät omille teilleen vuonna 1935. Toinen Yhdysvalloissa menestynyt levytys oli "Song of India" vuodelta 1937. Se oli jazzsovitus Sadko -oopperan Hindulaulusta. Tommy Dorsey esiintyi yhtyeineen useissa elokuvissa lähinnä 1940-luvulla.
Marguerite Long

Marguerite Marie-Charlotte Long (13. marraskuuta 1874 Nîmes – 13. helmikuuta 1966 Pariisi) oli ranskalainen pianisti ja maineikas pianonsoiton opettaja. Hän kuului Pariisin konservatorion henkilökuntaan vuosina 1906–1940 ja opetti muiden muassa Jacques Février'tä ja Samson François'ta.
Marguerite Long oli useiden nimekkäiden myöhäisromanttisen ranskalaissäveltäjien läheinen ystävä. Heihin kuului Maurice Ravel, jonka teoksista "Couperinin hautamuistomerkin" ja hänelle omistetun G-duuri-pianokonserton Marguerite Long kantaesitti.
Vuonna 1942 Long perusti Jacques Thibaud'n kanssa musiikkikoulun, ja seuraavana vuonna he panivat alulle kansainvälisen Long–Thibaud-musiikkikilpailun pianisteille ja viulisteille.
Longin kirjallisten julkaisujen joukkoon kuuluu "Au piano avec Ravel", joka julkaistiin postuumisti vuonna 1971.
Michael Blackwood

Michael Blackwood (s. 29. elokuuta 1976 Kingston) on jamaikalainen 400 metrin juoksija. Hän on kilpaillut myös 800 metrillä.
Blackwood oli Sydneyn olympialaisissa 2000 mukana Jamaikan joukkueessa, joka saavutti 4 × 400 metrin viestijuoksussa olympiahopeaa. Alun perin joukkue sijoittui kolmanneksi, mutta nousi vuonna 2012 hopealle kun Antonio Pettigrew'n dopingtapauksen vuoksi Yhdysvallat hylättiin. Seuraavana vuonna hän kilpaili Lissabonin sisäratojen MM-kisoissa Jamaikan joukkueessa, joka voitti pitkässä viestissä pronssia. Edmontonin MM-kilpailuissa 2001 hän sai hopeaa juostuaan alkuerissä Jamaikan pitkän viestin joukkueessa. Vuonna 2002 Blackwood voitti 400 metrillä Jamaikan-mestaruuden ja Kansainyhteisön kisat ajalla 45,07. Kauden lopussa hän voitti GP-finaalin ajalla 44,72 sekä yleisurheilun maailmancupin ajalla 44,60. Birminghamin sisäratojen MM-kisoissa Blackwood oli mukana Jamaikan kultaa voittaneessa viestijoukkueessa. Myöhemmin samana vuonna Pariisin ulkoratojen MM-kisoissa hän juoksi 400 metrin henkilökohtaisessa kisassa kolmanneksi ja oli mukana voittamassa pitkässä viestissä MM-hopeaa. Kauden lopussa hän voitti lajinsa.
Blackwood juoksi Ateenan olympialaisissa 2004 400 metrillä kahdeksanneksi. Myöhemmin samana vuonna hän voitti . Seuraavana vuonna hän karsiutui Helsingin MM-kisoissa 400 metrillä välierissä ja sai pitkässä viestissä pronssia juostuaan alkuerissä Jamaikan joukkueessa. samana vuonna hän sijoittui viidenneksi. hän oli myös viides. Blackwood karsiutui Osakan MM-kisoissa 2007 400 metrin välierissä.
Valencian MM-hallikisoissa 2008 hän kilpaili 800 metrillä karsiutuen kuitenkin jo alkuerissä. 4 × 400 metrin viestissä hän juoksi Jamaikan joukkueessa hopealle. Pekingin olympialaisissa 2008 hän karsiutui 400 metrillä jo alkuerissä.
Blackwoodin sisar Catherine Scott on myös menestynyt pikajuoksija.
Bocholt

Bocholt on kaupunki Nordrhein-Westfalenin osavaltiossa, läntisessä Saksassa, noin neljä kilometriä etelään Saksan ja Alankomaiden välisestä rajasta. Kaupunki kuuluu Münsterin hallintopiiriin ja Borkenin piirikuntaan. Vuoden 2022 lopussa Bocholtin asukasluku oli 72 008, ja sen pinta-ala on 119,40 neliökilometriä.
Varhaisin maininta Bocholtista historiallisissa lähteissä sijoittuu vuoden 779 tienoille, jolloin Kaarle Suuri voitti lähistöllä taistelun saksilaisia vastaan. Kaupunginoikeudet Bocholtille antoi piispa Dietrich III von Isenburg vuonna 1222.
Hispaniolanhiirihaukka

Hispaniolanhiirihaukka ("Buteo ridgwayi") on äärimmäisen uhanalainen päiväpetolintu. Niitä on jäljellä alle kaksisataa paria.
Koko ja ulkonäkö.
Hispaniolanhiirihaukka on eurooppalaista hiirihaukkaa selvästi pienempi petolintu. Sen pituus on 36–41 cm. Yleisväri on harmaanruskea, koiras on harmaampi kuin naaras.
Levinneisyys.
Hispaniolanhiirihaukan elinalueeseen on alun perin kuulunut Haiti, Dominikaaninen tasavalta sekä läheisiä pikkusaaria, mutta nykyisin siitä on varmoja havaintoja vain Dominikaanisessa tasavallassa.
Se on vähentynyt sekä metsänhakkuun että suorien vainojen takia.
Lisääntyminen.
Hispaniolanhiirihaukan pesä on tyypillisesti isossa puussa. Pesä rakennetaan helmi–maaliskuussa ja muninta on käynnissä maaliskuussa tai huhtikuussa.
Ravinto.
Hispaniolanhiirihaukan ravintoa ovat liskot ja käärmeet, hiiret ja muut jyrsijät sekä linnut. Viljelijät ovat surmanneet niitä paljon suojellakseen kanojaan, vaikka 90 % hiirihaukan ravinnosta koostuu matelijoista.
Detmold

Detmold on kaupunki Nordrhein-Westfalenin osavaltiossa, Saksassa. Se sijaitsee noin 100 kilometriä lounaaseen Hannoverista ja noin 30 kilometriä itään Bielefeldistä. Vuoden 2022 lopussa siellä oli 75 089 asukasta. Detmold on Lippen piirikunnan runsasväkisin kaupunki, ja se on myös piirikunnan hallintokaupunki.
Varhaisin maininta Detmoldista historiallisissa lähteissä sijoittuu vuoden 783 tienoille, jolloin se tunnettiin nimellä "Theotmalli". Kaupunginoikeudet se sai 1200-luvun toisella puoliskolla. Vuodesta 1468 vuoteen 1918 Detmold toimi Lippen ruhtinaiden residenssikaupunkina. Vuodesta 1918 vuoteen 1947 se oli puolestaan Lippen vapaavaltion pääkaupunki.
Detmoldilla on ystävyyskaupunkitoimintaa Belgian Hasseltin, Kreikan Oraiókastron, Ranskan Saint-Omerin, Suomen Savonlinnan, Italian Veronan ja Saksan Zeitzin kaupunkien kanssa.
Espanja Eurovision tanssikilpailussa

Espanja osallistui historiansa ensimmäiseen Eurovision tanssikilpailuun, joka järjestettiin Lontoossa 1. syyskuuta 2007.
Espanjalle pisteitä antoivat seuraavat maat: Alankomaat (2), Venäjä (2), Ukraina (4), Suomi (5), Sveitsi (6), Kreikka (7) ja Portugali (12).
Espanja ei aio osallistua vuonna 2008.
Harold Lowe

Harold Godfrey Lowe (21. marraskuuta 1882 – 12. toukokuuta 1944) oli walesilainen meriupseeri ja RMS Titanicin viides perämies. Lowe lähti merille jo 14-vuotiaana. Titanicin kohtalokkaalla matkalla hän oli hytissään nukkumassa laivan törmätessä jäävuoreen. Lowe auttoi matkustajia veneisiin kunnes ensimmäinen perämies William Murdoch komensi Lowen veneeseen numero 14. Lowen vene palasi myöhemmin uppoamispaikalle ja pelasti vedestä neljä ihmistä sekä uppoamisvaarassa olleen pelastuslautta A:n matkustajat. Syyskuussa 1913 Lowe meni naimisiin Ellen Marion Whitehousen kanssa ja he saivat kaksi lasta. Lowe palveli Royal Naval Reservessä ensimmäisessä maailmansodassa jossa hän yleni komentajaksi kunnes jäi eläkkeelle. Lowe kuoli verenpainetautiin toisen maailmansodan aikana. Hänet haudattiin Llandrillo-yn-Rhos kirkkoon Rhos-on-Seaan, North Walesiin.
Vuoden 1997 elokuvassa "Titanic" Lowea esitti Ioan Gruffudd. Elokuvassa juuri Lowe pelastaa päähenkilö Rosen kylmästä vedestä Titanicin upottua.
Alankomaat Eurovision tanssikilpailussa

Alankomaat osallistui kaikkien aikojen ensimmäiseen, Lontoossa, Isossa-Britanniassa vuonna 2007 järjestettyyn Eurovision tanssikilpailuun, jossa maa sijoittui sijalle 12. Alankomaita edustivat tuolloin Alexandra Matteman ja Redmond Valk. 
Alankomaat oli koko kilpailun 12. pistemäärällä 34. Alankomaille pisteitä antoivat seuraavat maat: Kreikka (12), Itävalta (7), Sveitsi (5), Puola (3), Suomi (3), Irlanti (2) ja Saksa (2).
Dinslaken

Dinslaken on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin alueen luoteisosassa ja kuuluu Düsseldorfin hallintopiiriin sekä Weselin piirikuntaan. Sitä ympäröivät Bottropin, Oberhausenin, Duisburgin, Rheinbergin ja Voerden kaupungit sekä Hünxen kunta. Dinslaken on jaettu kuuteen kaupunginosaan.
Vuoden 2022 lopussa Dinslakenissa oli 67 762 asukasta. Kaupungin pinta-ala on 47,7 neliökilometriä.
Dinslakenille myönnettiin kaupunginoikeudet vuonna 1273 ja kauppaoikeudet vuonna 1478. Vuonna 1540 se liittyi Hansaliittoon. Kaupungin nähtävyyksiin lukeutuu muun muassa keskiaikainen St. Vincentiuksen kirkko, joka vaurioutui merkittävästi toisessa maailmansodassa mutta jälleenrakennettiin vuosina 1951–1952.
Haim Katz

Haim Katz (, s. 21. joulukuuta 1947) on israelilainen Likud-puoluetta edustava poliitikko ja 34. hallituksen (Netanyahun 2. hallitus) sosiaaliministeri. Hän on naimisissa ja hänellä on kolme lasta.
Katz valittiin knessetiin ensimmäisen kerran 1999 Am Echad-puolueen edustajana. Likudiin hän vaihtoi vuoden 2003 vaalien jälkeen. 2006 vaaleissa hän tuli kolmanneksitoista puolueen esivaalissa. Likud sai vain kaksitoista paikkaa Knessetiin, joten hän menetti paikkansa. Natan Štšaranskin erottua marraskuussa 2006 hänet kuitenkin valittiin varasijalta.
Jack Phillips

John George ”Jack” Phillips (11. huhtikuuta 1887 – 15. huhtikuuta 1912) oli brittiläinen merimies, joka tunnetaan parhaiten huono-onnisen postihöyrylaiva RMS Titanicin vanhempana sähköttäjänä. Kello 23 aikaan 40 minuuttia ennen onnettomuutta Phillips oli vastannut törkeästi SS Californianin radistille Cyril Evansille hänen kerrottua aluksensa olevan ahtojään saartamana, koska viesti oli merkitty väärin. Evans meni nukkumaan tämän jälkeen, ja tätä voidaan pitää syynä siihen miksi Californian ei voinut pelastaa Titanicin miehistöä ja matkustajia ajoissa. Juuri Phillips lähetti hätäkutsua RMS Carpathialle ja monelle muulle laivalle Harold Briden kanssa. Myöhemmin kapteeni Edward J. Smith antoi hänen mennä veneeseen Briden kanssa. Phillips onnistui hyppäämään ympärikääntyneen pelastuslautta B:n päälle, mutta hän paleltui myöhemmin kuoliaaksi. Hänen ruumistaan ei löydetty.
Euroopan metsäinstituutti

Euroopan metsäinstituutti (, lyhennys EFI) on kansainvälinen järjestö, joka edistää metsäalan verkostoitumista ja tarjoaa puolueetonta, päätöksenteolle olennaista tietoa metsistä ja metsätaloudesta. EFI myös puoltaa metsien tutkimusta ja sen yhtenä tavoitteena on edistää metsäalan tutkimustiedon käyttöä Euroopassa.
EFI:n päämaja sijaitsee Joensuussa Yliopistokadulla Metla-talossa. Sivutoimipisteet sijaitsevat Espanjan Barcelonassa, Saksan Bonnissa ja Belgian Brysselissä. Tämän ohella voi olla projektitoimistoja, esimerkiksi vuonna 2020 sellainen oli Kuala Lumpurissa Suomen suurlähetystön yhteydessä.
EFI on perustettu 12 maan allekirjoittamalla perustamiskirjalla 9. syyskuuta 1993. Vuonna 2003 yhteensä 20 valtiota allekirjoitti yleissopimuksen (Convention on EFI) ja vuonna 2005, riittävän monen maan ratifioitua sopimuksen, instituutti muuttui kansainväliseksi järjestöksi. Kesään 2018 mennessä yhteensä 29 valtiota oli allekirjoittanut metsäinstituuttia koskevan yleissopimuksen.
EFI:llä on vankka kokemus metsäalan tutkimushankkeiden koordinoinnista ja niihin osallistumisesta, tutkimusten julkaisemisesta ja metsäalan tapahtumien järjestämisestä. EFI on muun muassa osallistunut yhteistyökumppanina tai koordinoinut yli 30 Euroopan komission rahoittamaa projektia viime vuosien aikana.
Koukkuaminen

Koukkuaminen on käsityömuoto virkkauksen ja neulomisen väliltä. Koukkuamalla valmistuu tiivistä ja sileää punosta. Koukkuamisessa käytetään erityistä pitkävartista koukkuamiskoukkua, joka muistuttaa pitkää neulepuikkoa ja jonka toisessa päässä on koukku.
Koukkuamiseen voi käyttää myös kaapelilla varustettua isoa koukkua, jonka avulla on mahdollista käyttää paksumpia lankoja ja tehdä isompia kappaleita. Koukkuamiskoukun ja kaapelikoukun lisäksi on olemassa kaksipäisiä koukkuja, joilla voi koukuta kaksipuolisesti.
Koukkuaminen ei ole vaativa käsityötapa, ja koukkuamalla voi valmistaa helposti esimerkiksi mattoja ja patalappuja. Koukkuamistyön kerros valmistuu kahdessa vaiheessa: ensin kerätään puikolle kaikki kerroksen silmukat ja sitten palataan takaisinpäin päätellen ne. Uusien silmukoiden kerääminen puikolle voi tapahtua usealla eri tavalla, joita vaihtelemalla syntyy erilaisia pintarakenteita. Valmis työ on tyypillisesti paksumpaa ja tukevampaa kuin tavanomainen virkkaus. 
Koukkuaminen tunnetaan maailmalla muun muassa nimillä "krokning", "Tunisian crochet" ja "Afghan stitch". Nimitykset kertovat siitä, että koukkuamista on ainakin Aasiassa käytetty erityisesti huopapeittojen (engl. "afghan") valmistamiseen.
Šamal Sina’

Šamal Sina’ () on yksi Egyptin 26 kuvernementista. Se sijaitsee Egyptin pohjoisessa kärjessä Siinain niemimaalla. Kuvernementin pääkaupunki on Arish.
Slovenian miesten lentopallomaajoukkue

Slovenian miesten lentopallomaajoukkue edustaa Sloveniaa lentopallon kansainvälisissä otteluissa. Sen sijoitus maailmanrankingissa on 17:s (lokakuussa 2018). Se on pelannut Euroopan-mestaruuskilpailuissa yhdeksän kertaa ja saavuttanut hopeaa vuosina 2015 ja 2019 sekä pronssia vuoden 2023 EM-kisoissa. Maailmanmestaruuskilpailuihin Slovenia selviytyi ensimmäisen kerran vuoden 2018 kisoihin.
Slovenia pääsi EM-kisoihin ensimmäisen kerran vuonna 2001, jolloin kisat pelattiin Ostravassa, Tšekissä. Se hävisi kaikki viisi alkulohkon otteluaan: Tšekille 1–3, Bulgarialle 0–3, Slovakialle 2–3, Venäjälle 0–3 ja Alankomaille 0–3.
Vuoden 2007 EM-kisoissa Venäjällä Slovenia hävisi avausottelussaan Espanjalle 1–3. Toisessa ottelussaan Slovenia hävisi Slovakialle jälleen avauserän voiton jälkeen lukemin 1–3. Alkulohkon viimeisessä ottelussaan Slovenia hävisi Ranskalle 0–3 ja sijoittui lohkonsa ja koko turnauksen viimeiseksi – lopullinen sijoitus oli 16:s. Joukkueen parhaat pistemiehet kisoissa olivat Mitja Gasparini ja Alan Komel. Passarina pelasi Rok Satler. Joukkuetta valmensi Ksela Iztok.
Vuoden 2009 EM-kisoissa Turkissa Slovenia hävisi Espanjalle ja Slovakialle eräluvuin 0–3 sekä Kreikalle lukemin 1–3 eikä selviytynyt alkulohkostaan jatkoon.
Vuoden 2011 EM-kisoissa Itävallassa joukkue selvisi alkulohkosta jatkoon hävittyään Serbialle ja voitettuaan Itävallan ja Turkin. Ensimmäisellä pudotuspelikierroksella se hävisi Suomelle erin 2–3. Slovenia sijoittui yhdeksänneksi.
Vuoden 2013 EM-kisoissa Tanskassa Slovenia voitti avausottelussaan hallitsevan Euroopan mestarin Serbian erin 3–1. Tappiot Suomelle ja Alankomaille samoin lukemin pudottivat joukkueen lohkonsa viimeiseksi ja ulos jatkopeleistä. Joukkueen sijoitus oli kolmastoista.
Vuoden 2015 EM-kisoissa Bulgariassa ja Italiassa Slovenian lentopallomaajoukkue saavutti hopeaa. Tuolloin joukkue eteni loppuotteluun saakka, jossa se hävisi Ranskalle eräluvuin 3–0. Alkulohkossa Slovenia hävisi Puolalle ja Belgialle sekä voitti vain Valko-Venäjän mutta pudotuspeleissä se kukisti Alankomaat 3–0, Puolan 3–2 sekä välierissä Italian 3–1. Joukkueen valmentajana oli italialainen Andrea Giani.
Vuoden 2017 EM-kisoissa Slovenia selviytyi yhdellä voitolla alkulohkostaan jatkoon ja voitti neljännesvälierissä Puolan 3–0. Puolivälierissä tuli tappio Venäjälle lukemin 0–3 ja Slovenian lopullinen sijoitus oli seitsemäs.
MM-kilpailuissa 2018 Slovenia voitti kolme viidestä ensimmäisen kierroksen ottelustaan sekä yhden kolmesta toisen kierroksen ottelustaan. Lopputuloksissa se sijoittui 12:nneksi.
EM-kilpailuissa 2019 Slovenia saavutti hopeaa. Se voitti puolivälierissä Venäjän ja välierissä Puolan mutta hävisi loppuottelussa Serbialle 1–3.
EM-kilpailuissa 2023 Slovenia saavutti pronssia. Slovenia voitti Ranskan pronssiottelussa erin 3–2.
MySims

MySims on Microsoft Windowsille, Wii-konsolille ja DS-pelikonsolille tehty simulaatiopeli. Peli on jatko-osa The Sims-pelisarjalle, mutta eroaa monilla tavoilla edellisistä sim-peleistä niin ulkoasun, kuin peli-ideansa vuoksi. Pelaaja luo simin samaan tyyliin kuin sarjan muissakin peleissä, ja valitsee tälle sitten sukupuolen ja nimen. Ihmissuhteet ovat sivuosassa, mutta silti hyvin tärkeitä pelin etenemiselle vaikka peliä voi pelata loputtomiin.
Portugali Eurovision tanssikilpailussa

Portugali osallistui kaikkien aikojen ensimmäiseen, Lontoossa, Isossa-Britanniassa vuonna 2007 järjestettyyn Eurovision tanssikilpailuun, jossa maa sijoittui sijalle 6. Portugalia edustivat tuolloin televisiojuontaja Sónia Araújo ja ammattilaistanssija Ricardo Silva. 
Portugali oli koko kilpailun 6. pistemäärällä 74. Portugalille pisteitä antoivat seuraavat maat: Espanja (12), Sveitsi (12), Alankomaat (8), Kreikka (8), Saksa (8), Ruotsi (6), Venäjä (6), Iso-Britannia (3), Ukraina (3), Itävalta (2), Liettua (2), Suomi (2) ja Tanska (2).
Inger Miller

Inger Miller (s. 12. kesäkuuta 1972 Los Angeles, Kalifornia) on yhdysvaltalainen pikajuoksija.
Miller oli 1995 voittamassa Universiadeissa kultaa 4 × 100 metrin viestijuoksussa. Seuraavana vuonna hän sijoittui Atlantan olympialaisissa 200 metrin juoksussa neljänneksi ajalla 22,41. Samoissa kisoissa hän oli mukana Yhdysvaltain joukkueessa, joka voitti olympiakultaa pikaviestissä. Myöhemmin samana vuonna hän juoksi GP-finaalissa 100 metrin juoksussa seitsemänneksi ajalla 11,18. Vuonna 1997 hän oli Ateenan MM-kisoissa viides sekä 100 että 200 metrillä. Pikaviestissä hän oli mukana voittamassa MM-kultaa. 1998 hän sijoittui kolmanneksi GP-finaalissa 100 metrillä ajalla 11,18 ja oli voittamassa yleisurheilun maailmancupissa pikaviestiä.
Maebashin sisäratojen MM-kisoissa 1999 Miller sijoittui 60 metrin juoksussa alun perin kolmanneksi ajalla 7,06. Hän antoi kuitenkin kisoissa kofeiinia sisältäneen dopingnäytteen. Tapauksen pitkän käsittelyn jälkeen hänet hylättiin vuonna 2001 ja hän sai varoituksen dopingin käytöstä. Myöhemmin samana vuonna Sevillan ulkoratojen MM-kisoissa hän voitti kultaa 200 metrillä ajalla 21,77 ja hopeaa 100 metrillä ajalla 10,79. Kauden lopussa hän sijoittui kolmanneksi GP-finaalissa 200 metrillä. Vuonna 2001 hän karsiutui Edmontonin MM-kisoissa 200 metrin välierissä. Pariisin MM-kisoissa 2003 hän oli mukana voittamassa MM-hopeaa pikaviestissä.
Millerin isä on jamaikalainen Lennox Miller, joka voitti Méxicon olympialaisissa 1968 olympiahopeaa 100 metrillä. He ovat kautta aikain ensimmäinen isä-tytär-pari, joka on voittanut yleisurheilussa olympiamitalin.
Lähde: IAAF
Liettua Eurovision tanssikilpailussa

Liettua osallistui historiansa ensimmäiseen Eurovision tanssikilpailuun, joka järjestettiin Lontoossa 1. syyskuuta 2007.
Liettualle pisteitä antoivat seuraavat maat: Suomi (1), Puola (1), Portugali (1), Saksa (4), Ruotsi (3), Ukraina (6), Iso-Britannia (6) ja Irlanti (12).
Itävalta Eurovision tanssikilpailussa

Itävalta osallistui historiansa ensimmäiseen Eurovision tanssikilpailuun, joka järjestettiin Lontoossa 1. syyskuuta 2007.
Itävallalle antoivat pisteitä seuraavat maat: Kreikka (2), Iso-Britannia (2), Espanja (3), Venäjä (3), Liettua (3), Ruotsi (4), Irlanti (4), Ukraina (5), Portugali (5), Alankomaat (5), Puola (6), Suomi (7), Sveitsi (7), Tanska (8) ja Saksa (10).
Puola Eurovision tanssikilpailussa

Puola osallistui historiansa ensimmäiseen Eurovision tanssikilpailuun, joka järjestettiin Lontoossa 1. syyskuuta 2007.
Puolalle antoivat pisteitä seuraavat maat: Liettua (1), Alankomaat (4), Espanja (6), Iso-Britannia (7), Portugali (8), Tanska (8), Ruotsi (10), Ukraina (10) ja Saksa (12).
Seuraavana vuonna Puolan edustajapari voitti 6. syyskuuta Glasgowissa järjestetyn kilpailun 148 pisteellä.
Derrick Atkins

Derrick Atkins (s. 5. tammikuuta 1984 Kingston, Jamaika) on bahamalainen pikajuoksija.
Atkins kilpaili Helsingin MM-kisoissa 2005, mutta karsiutui 100 metrin juoksun alkuerissä ajalla 11,57. Saman vuoden Keski-Amerikan ja Karibian mestaruuskilpailuissa Nassaussa hän oli viides 100 metrillä ja pronssilla 4 × 100 metrin viestissä. Seuraavana vuonna hän juoksi toiseksi Keski-Amerikan ja Karibian kisoissa Cartagenassa 100 metrillä ajalla 10,13 ja pikaviestissä. Atkins paransi 28. huhtikuuta 2007 Bahaman 100 metrin ennätystä lukemiin 9,98 alittaessaan ensimmäisenä bahamalaisena 10 sekunnin rajan. Osakan MM-kisoissa 2007 hän voitti MM-hopeaa ajalla 9,91. 
Atkins karsiutui Pekingin olympialaisissa 2008 100 metrin välierissä ja Berliinin MM-kisoissa 2009 alkuerissä. Hän sai Keski-Amerikan ja Karibian mestaruuskilpailuissa pikaviestissä hopeaa Calissa 2008 ja pronssia Havannassa 2009. Lontoon olympialaisissa 2012 hän karsiutui 100 metrin välierissä.
Atkins on voittanut Bahaman mestaruuden 100 metrillä 2005, 2006, 2007, 2008, 2009 ja 2012.
100 metrin juoksun entinen maailmanennätysmies, Jamaikan Asafa Powell, on Atkinsin pikkuserkku.
Gary Reed

Gary Reed (s. 25. lokakuuta 1981) on kanadalainen 800 metrin juoksija.
Reed karsiutui Pariisin MM-kisoissa 2003 800 metrin alkuerissä ajalla 1.48,69. Seuraavana vuonna hän karsiutui Ateenan olympialaisissa välierissä ajalla 1.47,38. Helsingin MM-kisoissa 2005 hän selviytyi loppukilpailuun, jossa sijoittui kahdeksanneksi juostuaan 1.46,20. Kauden lopussa hän oli kahdeksas. Reed karsiutui Melbournen Kansainyhteisön kisoissa 2006 alkuerissä. Samana vuonna hän juoksi neljänneksi yleisurheilun maailmancupissa ajalla 1.45,54. Hän voitti MM-hopeaa Osakan MM-kisoissa 2007. Seuraavana vuonna hän sijoittui neljänneksi Pekingin olympialaisissa ajalla 1.44,94. Vuonna 2009 hän karsiutui Berliinin MM-kisojen välierissä, mutta juoksi toiseksi .
Yohann Diniz

Yohann Diniz (s. 1. tammikuuta 1978 Épernay) on ranskalainen kävelijä.
Diniz sijoittui 2004 kävelyn maailmancupissa 20 kilometrin kävelyssä neljänneksikymmenenneksi ajalla 1.24.28. Helsingin MM-kilpailuissa 2005 hänet hylättiin 50 kilometrin kävelyssä. Seuraavan vuoden Göteborgin EM-kisoissa hän voitti EM-kultaa 50 kilometrin kävelyssä ajalla 3.41.39. Vuonna 2007 hän voitti Euroopan cupissa 20 kilometrin kävelyn ja saavutti MM-hopeaa Osakan MM-kisoissa 50 kilometrillä ajalla 3.44.22. Pekingin olympialaisissa 2008 hän keskeytti 50 kilometrillä ja Berliinin MM-kilpailuissa 2009 hän sijoittui yhdenneksitoista samalla matkalla. Diniz puolusti EM-kultaansa Barcelonassa 2010 johdettuaan kilpailua ylivoimaisesti alusta loppuun. Hänen voittoaikansa oli 3.40.37.
Diniz hylättiin 50 kilometrin kävelyssä Daegun MM-kilpailuissa 2011 ja Lontoon olympialaisissa 2012. Hän voitti 50 kilometrin kävelyn Euroopan cupin kilpailun 2013 ja sijoittui Moskovan MM-kilpailuissa samalla matkalla kymmenenneksi.
Zürichissä 2014 Diniz voitti kolmannen Euroopan-mestaruutensa 50 kilometrin kävelyssä maailmanennätysajalla 3.32.33. Hän alitti vanhan maailmanennätyksen minuutilla ja 47 sekunnilla. Dinizin kilpailu oli tapahtumarikas: hän muun muassa joutui viiden kilometrin kääntöpisteen kohdalla kääntymään takaisin käveltyään harhaan ja käytti jääpussia housunlahkeessaan saatuaan lonkkakrampin. Muutama kilometri tämän jälkeen hän virtsasi housuihinsa laittamaansa pesusieneen. Suunnilleen kilpailun puolivälissä Diniz ulosti kävellessään kahteen otteeseen. Matkan loppuvaiheessa hän poimi mukaansa Ranskan pienoislipun ja lähellä maalia Portugalin lipun aikaisemmin samana vuonna kuolleen portugalilaisen isoäitinsä kunniaksi. 
Rio de Janeiron kesäolympialaisissa 2016 Diniz sijoittui 50 kilometrillä kahdeksanneksi. Hänen äärimmäisen vaikea kävelynsä keräsi runsaasti kansainvälistä huomiota. Jo alle tunnin kävelyn jälkeen ranskalainen joutui ulostamaan matkalla mahaoireiden vuoksi. Dinizin nivuset hankautuivat verille niin, että tämä joutui pitämään haaroissaan pesusientä, johon myös imeytyi verta. Lämpötilan noustua Diniz alkoi kärsiä myös nestehukasta, ja kipujen vuoksi hän kaatui asfaltille.
Diniz voitti 50 kilometrin kävelyn maailmanmestaruuden Lontoossa 2017 ajalla 3.33,12. Hän karkasi muilta kilpailijoilta jo matkan alkuvaiheessa ja voitti toiseksi sijoittuneen Hirooki Arain yli kahdeksalla minuutilla. Dohan MM-kilpailuissa 2019 ja vuodelle 2021 siirretyissä Tokion kesäolympialaisissa hän keskeytti 50 kilometrin kävelyn.
12. maaliskuuta 2011 Diniz käveli 50 000 metrin ratakävelyssä maailmanennätyksen 3.35.27,20 ja alitti maanmiehensä Thierry Toutainin entisen ennätyksen 3.40.57,9 yli viidellä minuutilla. Maaliskuussa 2015 hän käveli 20 kilometrin maailmanennätyksen 1.17.02 ja alitti Vladimir Kanaikinin nimissä olleen ennätyksen 14 sekunnilla. Ennätyksen rikkoi jo viikkoa myöhemmin Yusuke Suzuki (1.16.36).
Diniz on voittanut Ranskan-mestaruuden 10 000 metrin kävelyssä 2010, 2011, 2012 ja 2014, 20 kilometrin kävelyssä 2007, 2008, 2009 ja 2015, 35 kilometrin kävelyssä 2019, 50 kilometrin kävelyssä 2005 ja 2016 sekä hallissa 5 000 metrin kävelyssä 2009 ja 2017.
Romain Mesnil

Romain Mesnil (s. 13. heinäkuuta 1977 Plessis-Bouchard) on ranskalainen seiväshyppääjä.
Mesnil sijoittui 1998 Valencian EM-hallikilpailuissa kahdeksanneksi, mutta jäi ilman tulosta Budapestin ulkoratojen EM-kilpailujen karsinnassa. Hän hyppäsi Maebashin sisäratojen MM-kisoissa 1999 kuudenneksi tuloksella 570 cm. Samana vuonna hän sijoittui Universiadeissa kolmanneksi ja voitti alle 23-vuotiaiden EM-kultaa hypättyään 593. Sevillan MM-kisoissa hän jäi loppukilpailussa ilman tulosta. Seuraavana vuonna hän karsiutui Sydneyn olympialaisissa. Lissabonin sisäratojen MM-kisoissa 2001 hän voitti MM-pronssia ja sijoittui myöhemmin samana vuonna Edmontonin ulkoratojen MM-kisoissa viidenneksi. Vuonna 2002 hän karsiutui sekä sisä- että ulkoratojen EM-kisoissa. Birminghamin sisäratojen MM-kisoissa 2003 hän oli seitsemäs. Myöhemmin samana vuonna hän voitti Euroopan cupin, karsiutui Pariisin MM-kilpailuissa ja sijoittui seitsemänneksi.
Mesnil sijoittui 2004 Euroopan sisäratojen cupissa neljänneksi ja Budapestin sisäratojen MM-kisoissa seitsemänneksi. Myöhemmin samana vuonna hän voitti Euroopan cupin, mutta karsiutui Ateenan olympialaisissa. 2006 hän karsiutui Moskovan MM-hallikilpailuissa, voitti Euroopan cupin superliigan ja EM-hopeaa Göteborgin EM-kisoissa tuloksella 565. Kauden lopussa hän oli neljäs yleisurheilun maailmancupissa. Mesnil sijoittui 2007 toiseksi Euroopan cupissa ja voitti MM-hopeaa Osakan MM-kisoissa tuloksella 586. Pekingin olympialaisissa 2008 hän karsiutui loppukilpailusta. Torinon EM-hallikilpailuissa 2009 hän sijoittui seitsemänneksi. Berliinin MM-kilpailuissa 2009 hän sijoittui toiseksi tuloksella 585 cm. Saman vuoden hän oli neljäs. Barcelonan EM-kisoissa 2010 hän oli kahdeksas. Daegun MM-kilpailuissa 2011 hän jäi loppukilpailussa ilman tulosta. Istanbulin sisäratojen MM-kilpailuissa 2012 hän sijoittui kahdeksanneksi tuloksella 550. Saman vuoden Helsingin EM-kilpailuissa hän karsiutui loppukilpailusta. Lontoon olympialaisissa hän oli yhdeksäs.
Mesnil on voittanut lukuisia Ranskan mestaruuksia sekä sisä- että ulkoradoilla.
Marseillen katedraali

Marseillen katedraali ( tai "Cathédrale de la Major") on roomalaiskatolinen katedraali Marseillen satamakaupungissa Ranskassa. Se on Marseillen arkkihiippakunnan istuin.
Katedraali edustaa bysanttilais-roomalaista arkkitehtuuria, ja se rakennettiin vuosina 1852–1893. Sen suunnittelusta ovat vastanneet arkkitehdit Léon Vaudoyer ja Henri-Jacques Espérendieu. Katedraali vihittiin käyttöön vuonna 1897.
Katedraali on noin 140 metriä pitkä, ja sen pääkupolin korkeus on lähes 70 metriä ja halkaisija 18 metriä. Katedraaliin mahtuu noin 3 000 henkilöä.
Charlie Schlatter

Charles Thomas Schlatter (s. 1. toukokuuta 1966 Englewood, New Jersey) on yhdysvaltalainen näyttelijä, joka tuli tunnetuksi televisiosarjasta ja elokuvasta .
Ura.
Hän on uransa aikana esiintynyt useissa televisiosarjoissa ja elokuvissa kuten Paluu teiniksi, Vaihda vapaalle, Ferris Bueller, Murhaajan synkkä varjo ja Enkelin kosketus. Schlatter on tehnyt myös äänirooleja animaatiosarjoissa kuten Teräsmies, , Pet Alien, Ben 10 ja Kim Possible.
Intiankorppikotka

Intiankorppikotka ("Gyps indicus") on äärimmäisen uhanalainen päiväpetolintu.
Koko ja ulkonäkö.
Intiankorppikotka kasvaa yli 90 cm pitkäksi, ja muistuttaa lentäessään maakotkaa, josta sen erottaa muun muassa pitkän nokkansa takia. Höyhenpeite on yleissävyltään harmahtava. Aikuisilla on vaaleankeltainen nokka ja vaaleat renkaat silmien ympärillä, poikasten nokka on tumma.
Levinneisyys.
Intiankorppikotka pesii Pakistanin kaakkoisosassa ja Intiassa. Se oli aikaisemmin varsin yleinen, mutta 1990-luvun loppupuolelta kanta on romahtanut yli 90 prosenttia.
Lisääntyminen.
Intiankorppikotkan pesä on tyypillisesti kallionjyrkänteellä tai rakennusten raunioissa.
Ravinto.
Intiankorppikotkan ravintoa ovat raadot. Miljoonat kotieläinten raatoja syöneet korppikotkat kuolivat munuaisongelmiin syötyään eläimiä, joita oli hoidettu diklofenaakki-tulehduskipulääkkeellä. Tämän osoittauduttua tuhoisaksi korppikotkille lääkkeen käyttö kiellettiin. Korvaavan tuotteen puutteen takia sitä on käytetty myös kiellon jälkeen. Hiljattain on kuitenkin löydetty korvaava lääke.
Notre-Dame de la Garde

Notre-Dame de la Garde on kirkko ranskalaisessa Marseillen satamakaupungissa. Se on rakennettu uusbysanttilaiseen tyyliin vuosina 1853–1864 arkkitehti Henri-Jacques Espérandieun piirustusten pohjalta. Kirkko sijaitsee 154 metriä korkealla mäellä, ja se toimii huomattavana paikallisena maamerkkinä. Kirkon torni yltää 41 metrin korkeudelle. Tornia koristaa 11-metrinen Neitsyt Mariaa kuvaava patsas, joka painaa noin 10 000 kiloa. Kirkon sisusta on koristeltu mosaiikein ja seinämaalauksin.
Talvitammi

Talvitammi ("Quercus petraea") on pyökkikasvien (Fagaceae) heimoon kuuluva kesävihanta tammilaji, joka kasvaa luonnonvaraisena Länsi-Euroopasta Iraniin.
Ulkonäkö.
Talvitammi kasvaa 20–40 metriä pitkäksi suorarunkoiseksi puuksi. Se voi olla halkaisijaltaan kolmemetrinen ja 300 vuotta vanha. Lehdet ovat parihalkoisia ja 7–14 senttimetriä pitkiä. Kukinnot ovat keväällä kukkivia norkkoja. Hedelmä on 2–3 senttiä pitkä ja 1–2 leveä terho, joka kypsyy noin kuudessa kuukaudessa. Talvitammi muistuttaa suuresti metsätammea ("Quercus robur"), sen erottaa siitä lehtien pidempi ruoti ja terhojen varrettomuus. Harjaantunut silmä erottaa myös näiden kahden lajin lehdissä eron niiden muodoissa; metsätammen lehti yleensä levenee voimakkaammin kärkeä kohti, talvitammella lehti on tasapaksumpi ja hieman leveämpi. Metsätammi ja talvitammi risteytyvät joskus keskenään, mutta se ei ole kovin yleistä.
Levinneisyys.
Talvitammen levinneisyysalue on suurelta osin päällekkäinen metsätammen kanssa. Se ei kasva kuitenkaan niin laajalla alueella kuin metsätammi, ja onkin rajoittunut merellisille alueille, lähelle Atlantin rannikoita. Talvitammi arvostaa mereisiä olosuhteita, kun taas metsätammi kasvaa mantereisemmissa ja viileämmissäkin olosuhteissa. Talvitammea kasvaa erityisesti Britteinsaarilla, Ranskassa Atlantin läheisyydessä, Saksassa, Tanskassa, osassa Puolaa, eteläisimmässä Ruotsissa (Skåne) ja Norjan etelärannikolla. Paikoitellen sitä kasvaa myös Pohjois-Espanjassa, Keski-Euroopan vuoristoissa ja jopa Vähässä-Aasiassa on esiintymiä.
Käyttö.
Talvitammen puuainesta on käytetty rakennusmateriaalina, laivanrakennukseen ja viinitynnyreihin.
Vernon Wells

Vernon Wells (s. 31. joulukuuta 1945) on australialainen näyttelijä. Hän esiintyi Arnold Schwarzeneggerin tähdittämässä "Commando"-elokuvassa vastustajahahmo Bennettinä. Muita rooleja ovat muun muassa elokuvassa "Mad Max 2" ja televisiosarjoissa "Ritari Ässä" ja "Ihmemies MacGyver".
Primož Kozmus

Primož Kozmus (s. 30. syyskuuta 1979 Novo Mesto) on slovenialainen moukarinheittäjä. Hän on olympiavoittaja ja maailmanmestari.
Kozmus karsiutui Sydneyn olympialaisissa 2000 tuloksella 68,83. Vuonna 2001 hän sijoittui viidenneksi Välimeren kilpailuissa. Seuraavana vuonna hän voitti Euroopan cupin ykkösliigan ja karsiutui Münchenin EM-kilpailuissa. Vuonna 2003 hän sijoittui Pariisin MM-kilpailuissa viidenneksi tuloksella 79,68. Kauden lopussa hän oli kuudes. Seuraavana vuonna hän heitti viidenneksi Ateenan olympialaisissa ja neljänneksi .
Kozmus voitti vuonna 2006 Euroopan cupin ykkösliigan heitettyään 80,38. Myöhemmin samana vuonna hän oli Göteborgin EM-kilpailuissa seitsemäs ja kahdeksas. Seuraavana vuonna hän voitti Euroopan talviheittocupin ja MM-hopeaa Osakan MM-kilpailuissa tuloksella 82,29 sekä sijoittui kuudenneksi .
Kozmus voitti kultaa Pekingin olympialaisissa 2008 tuloksella 82,02. Myöhemmin samana syksynä hän voitti n heitettyään 79,99. Berliinin MM-kisoissa 2009 hän voitti maailmanmestaruuden tuloksella 80,84. Hän voitti myös heitettyään 79,80.
Kozmus lopetti uransa kauden 2009 jälkeen, mutta ilmoitti vuotta myöhemmin tekevänsä paluun. Hän sai pronssia Daegun MM-kilpailuissa 2011 tuloksella 79,39. Lontoon olympialaisissa 2012 hän sai hopeaa tuloksella 79,36 m. Moskovan MM-kilpailuissa 2013 hän oli neljäs.
Kozmuksen sisko Simona on myös moukarinheittäjä. Hän heitti 2001 tuolloisen Slovenian naisten ennätyksen 58,60.
Kalliosuon rata

Kalliosuon rata oli Kalliomäen pysäkiltä rataosalta Sukevan keskusvankilalle johtanut sivurata. Radan kaltevuus oli alamäkeä vankilalta Kalliomäen pysäkin suuntaan, joten veturia ei välttämättä tarvittu vaunujen siirrossa vankilalta Kalliomäen asemalle. Rata on lakkautettu ja purettu. Kalliomäen pysäkkirakennus on jäljellä. Ratapohja on kohtuullisen helposti löydettävissä maastosta siltoineen.
Plauen

Plauen on kaupunki Saksin osavaltiossa, itäisessä Saksassa, lähellä Baijerin osavaltiota ja Tšekin rajaa. Se on noin 65 000 asukkaallaan Saksin viidenneksi runsasväkisin kaupunki. Se on myös niin kutsuttu piiritön kaupunki (), eli se ei kuulu mihinkään Saksan piirikuntaan. 
Historia.
Plauenin perustivat slaavit 1100-luvulla. Se siirtyi Böömille vuonna 1327 ja Saksille vuonna 1466. Myöhäisellä 1800-luvulla Plauenista muodustui tekstiiliteollisuuden keskus, ja se erikoistui erityisesti pitsin valmistukseen. Menestyvässä teollisuuskaupungissa oli kaikkein eniten asukkaita vuonna 1910, kun sen väkiluku nousi yli 100 000 asukkaaseen. Kansallissosialisteilla oli merkittävä kannatus Plauenissa jo 1920-luvun puolivälissä. Plauen selvisi toisen maailmansodan aikana pitkään pommituksilta, mutta sodan loppuvaiheessa kaupunki valittiin kohteeksi Dresdenin tavoin ja noin kaksi kolmasosaa kaupungin rakennuksista tuhoutui. Vuonna 1945 Plauenista tuli osa Neuvostoliiton miehitysaluetta Saksassa, ja vuosina 1949–1990 se oli osa Saksan demokraattista tasavaltaa eli DDR:ää.
Linzin linna

Linzin linna () on linna Linzin kaupungissa, Itävallassa. 
Varhaisin maininta linnasta on vuoden 799 tienoilta. Vuonna 1477 Pyhän saksalais-roomalaisen keisarikunnan keisari Fredrik III rakennutti linnan kokonaan uudelleen. Vuoden 1600 tienoilla keisari Rudolf II:n hallitessa linnaa laajennettiin hollantilaisen rakennusmestari Anton Muysin piirustusten pohjalta.
Napoleonin sotien aikana linna toimi sotilassairaalana. Sieltä sai alkunsa vuoden 1800 suuri kaupunkipalo, joka tuhosi linnasta muun muassa eteläsiiven. Vuoden 1811 alussa linnan säilyneitä osia käytettiin vankilana ja vuosina 1851–1945 kasarmina. Vuosina 1953–1963 linna jälleenrakennettiin toisen maailmansodan tuhojen jälkeen ja sinne sijoitettiin Ylä-Itävallan linnamuseo.
Nuijamalikka

 
Nuijamalikka ("Ampulloclitocybe clavipes", syn. "Clitocybe clavipes") on yleinen kangasmetsien syyssieni. Se muistuttaa läheisesti suppilomalikkaa, mutta vaikuttaa olevan tätä yleisempi. Sen lakki on harmaanruskea ja reunalta usein vaaleampi. Jalan väri on samanlainen. Jalan tyvi on usein huomattavan paksu. Itiöpöly, heltat ja malto ovat vaaleat. Heltat ovat selkeän malikkamaisesti johteiset. Nuijamalikassa on mieto maku ja hienoinen miellyttävä haju. Nuijamalikkaa muistuttaa myös jossain määrin härmämalikkaa ("Clitocybe nebularis").
Nuijamalikka on lahottajasieni ja se on yleinen koko maassa.
Nuijamalikka ei sovellu alkoholin yhteydessä nautittavaksi, koska se sisältää antabuksen tavoin vaikuttavaa klitosybiiniä. Muuten sieni on täysin käyttökelpoinen ruokasieni.
Lepola

Lepola voi tarkoittaa muun muassa seuraavia paikkoja:
Sukunimenä:
Cynan ap Hywel

Cynan ap Hywel oli Gwyneddin ruhtinas vuosina 999-1005. Gwynedd oli yksi Walesin entisistä valtakunnista. Hän oli Hywel ap Ieuafin poika.
Hän seurasi hallitsijana Maredudd ap Owainia vuonna 999, jolloin valta palautui alkuperäiselle hallitsijasuvulle eli Idwal Foel ap Anarawdin jälkeläisille. Cynan hallitsi vuoteen 1005, mutta hänen hallintokaudestaan ei tiedetä juuri mitään, ei edes miksi hänen seuraajansa oli perimysjärjestyksen ulkopuolinen Aeddan ap Blegywryd.
Raindance-elokuvajuhlat

Raindance-elokuvajuhlat ovat laajimmat riippumattomat elokuvajuhlat Britanniassa. Juhlat perustettiin 1992 juhlistamaan ja tukemaan itsenäistä elokuvantekoa, ja siellä on esitetty sellaisia menestyksiä kuin "Pulp Fiction – Tarinoita väkivallasta", "The Blair Witch Project", "Tapaus Friedman", "Memento", "Oldboy", Steve Baldersonin "Firecracker", "Girlfriend in a Kimono" ja "Ramones ja vuosisadan loppu".
Elokuvajuhlat järjestetään vuosittain syyskuun lopulta lokakuun ensimmäiselle viikolle Lontoon keskustassa. Aiemmin on juryssa ollut mukana Lou Reed, Judi Dench, Marky Ramone, hollantilainen valokuvaaja ja elokuvantekijä Anton Corbijn, brittiläinen näyttelijä Parminder Nagra, yhdysvaltalainen elokuvantekijä Jonathan Caouette ja yhdysvaltalainen kuvaaja Matthew Libatique.
Raindancen suojelijoita ovat muun muassa Ewan McGregor, Terry Gilliam, Mike Figgis, Ken Loach ja Marky Ramone. Juhlilla on ollut läsnä alan merkkihenkilöitä, kuten Alan Rickman, Mike Figgis, Ken Loach, Don Letts, Marky Ramone, Trudie Styler, Vanessa Redgrave, Noel Gallagher, Sarah Jessica Parker ja Jonny Lee Miller. 
Raindance on perustanut palkinnon British Independent Film Awards.
Amfilokhos (Alkmaionin poika)

Amfilokhos (, ) oli kreikkalaisessa mytologiassa Alkmaionin ja Manton poika. 
Pseudo-Apollodoros viittaa Euripideen näytelmään lähteenä, jossa sen jälkeen, kun Alkmaion oli murhannut äitinsä Erifylen, erinykset tekivät tämän rangaistukseksi teostaan hulluksi. Tämän mielenvikaisuuden aikana Alkmaionin sai kaksi lasta Manton, Teiresiaan tyttären, kanssa: Amfilokhoksen ja Teisifonen. Alkmaion toi lapset mukanaan Korinttiin, ja jätti heidät kuningas Kreonin huomaan kasvatettavaksi. Heidän vartuttuaan Kreonin puoliso oli kuitenkin myynyt Teisifonen orjaksi pelätessään tämän tavattoman kauneutensa avulla syrjäyttävän hänet itsensä kuninkaan puolisona. Almaion kuitenkin sattumalta osti hänet tunnistamatta tytärtään ennen kuin palasi takaisin Korinttiin hakemaan lapsiaan, jolloin hän löysi myös poikansa.
Tämän jälkeen Amfilokhoksen sanotaan perustaneen Argos Amfilokhikonin eli Amfilokhian Argoksen, aitolialaisen kaupungin, Apollonin käskyn mukaisesti. Joskus sen perustajaksi esitetään kuitenkin toinen Amfilokhos, joka oli Amfiaraoksen poika eli Alkmaionin veli, toisin sanoen tässä käsitellyn Amfilokhoksen setä.
Gerd Albrecht

Gerd Albrecht (19. heinäkuuta 1935 Essen – 2. helmikuuta 2014 Berliini) oli saksalainen kapellimestari. 
Albrecht oli musiikintutkija Hans Albrechtin poika. Hän opiskeli Hamburg Musikhochschulessa vuosina 1955–1958 sekä Hampurin ja Kielin yliopistoissa. Hänen ammattiuransa kapellimestarina alkoi 1950-luvun lopussa. Vuosina 1961–1963 hän toimi Mainzin oopperan ylikapellimestarina.
Vuodesta 1962 Gerd Albrecht johti Buhnen Lübeckiä, vuodesta 1966 Kasselin valtionoopperaa ja vuodesta 1972 Länsi-Berliinin ooppera Berlin Deutsche Operaa. Vuonna 1975 hänestä tuli Tonhalle-orkesterin ylikapellimestari Zürichissä. Hän jätti Berlin Deutsche Operan 1977 ja Tonhallen 1980.
Myöhempiä virkoja Gerd Albrechtilla oli muun muassa Tšekin filharmonisen orkesterin kanssa 1990-luvun alussa, Tanskan kansallisen sinfoniaorkesterin kanssa 2000–2004 ja Yomiuri Nippon -sinfoniaorkesterin kanssa Japanissa 1998–2007.
Säveltäjiin, joiden musiikin tulkinnoista Gerd Albrecht tuli tunnetuksi, kuuluivat esimerkiksi Louis Spohr, Hans Zemlinsky, Max Reger, Robert Schumann, Antonín Dvořák, Arnold Schönberg, Alban Berg, Anton von Webern, Paul Hindemith, Viktor Ullman, Gideon Klein ja Pavel Haas. Hän johti myös tuoreempaa tuotantoa muiden muassa György Ligetiltä, Krzysztof Pendereckiltä ja Alfred Schnittkeltä.
Jiří Bělohlávek

Jiří Bělohlávek (24. helmikuuta 1946 Praha – 31. toukokuuta 2017 Praha) oli tšekkiläinen kapellimestari. 
Sergiu Celibidachelta opetusta saanut Jiří Bělohlávek valmistui Prahan konservatoriosta ja Prahan esittävän taiteen akatemiasta. Hän voitti vuonna 1970 kansallisen kapellimestarikilpailun. Hän johti vuosina 1977–1989 Prahan sinfoniaorkesteria ja nousi vuonna 1990 Tšekin filharmonisen orkesterin ylikapellimestariksi vain erotakseen pari vuotta myöhemmin.
Jiří Bělohlávek perusti vuonna 1994 kansainvälistä arvostusta saaneen Prahan Philharmonian. Hän toimi 2000-luvun alussa lyhyesti Slovakian filharmonisen orkesterin ylikapellimestarina ja nousi vuonna 2006 BBC:n sinfoniaorkesterin johtoon.
Ensimmäisen esiintymisensä New Yorkin Metropolitan-oopperassa Jiří Bělohlávek teki 17. joulukuuta 2004, jolloin hän johti Karita Mattilan tähdittämän Leoš Janáčekin "Ukonilman".
Marin Alsop

Marin Alsop (s. 16. lokakuuta 1956) on yhdysvaltalainen kapellimestari. Hän syntyi Manhattanilla New Yorkissa ja opiskeli Yalen yliopistossa sekä Juilliard Schoolissa. 
Alsopille myönnettiin vuonna 1989 Koussevitzky-palkinto Tanglewoodissa, jossa hän sai opetusta muiden muassa Leonard Bernsteiniltä, Seiji Ozawalta ja Gustav Meieriltä. Hän toimi vuosina 1993–2005 Coloradon sinfoniaorkesterin ylikapellimestarina. 
Alsop on johtanut Bournemouthin sinfoniaorkesteria vuodesta 2002 sekä Baltimoren sinfoniaorkesteria vuodesta 2007. Hän on tullut tunnetuksi muun muassa Johannes Brahmsin ja Gustav Mahlerin tulkinnoillaan, ja hän on ollut vierailevana kapellimestarina sellaisille merkittäville orkestereille kuin Lontoon sinfoniaorkesterille ja Toronton sinfoniaorkesterille. 
Alsopille myönnettiin 2005 MacArthur-stipendi.
Autumn Reeser

Autumn Alicia Reeser (s. 21. syyskuuta 1980 La Jolla, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa televisiosarjasta "O.C.", jossa hän näytteli Taylor Townsendia.
Yksityiselämä.
Reeser syntyi La Jollassa Kaliforniassa Kim Handelille ja Tom Reeserille. Hän esiintyi kotikaupunkinsa musiikkiteatterissa siihen asti, kunnes hän täytti 17 vuotta. Kun hän valmistui koulusta, hän muutti Los Angelesiin.
David Atherton

David Atherton (s. 3. tammikuuta 1944 Blackpool) on englantilainen kapellimestari. Hän opiskeli musiikkia Cambridgen yliopistossa.
Atherton on johtanut säännöllisesti muiden muassa Covent Gardenissa ja Metropolitan-oopperassa. Hän oli mukana perustamassa London Sinfoniettaa 1967 ja toimi sen ensimmäisenä musiikillisena johtajana vuosina 1968–1973. Atherton on saanut Edison-palkinnon ja Grand Prix du Disquen sekä Michael Tippettin oopperan "King Priam" levytyksellään International Record Critics' Awardin.
David Atherton toimi vuosina 1980–1987 San Diegon sinfoniaorkesterin, 1989–2000 Hongkongin filharmonisen orkesterin ja vuosina 1980–1983 Liverpoolin kuninkaallisten filharmonikkojen ylikapellimestarina.
Paukkukaramelli

Paukkukaramelli () on joulukoriste, joka on osa Ison-Britannian, Irlannin sekä muiden Kansainyhteisöön kuuluvien maiden jouluperinteitä. Paukkukaramelli on yleensä koristeelliseen paperiin kääritty, ripustuslenkillä varustettu karamellin muotoinen paketti, jossa on paperinauha ja nalli. Kun nauhasta vedetään, nalli laukeaa ja avaa kääreen, jolloin paljastuu varsinainen sisältö: esimerkiksi makeiset, pienet lelut tai värikkäät paperihatut.
Ensimmäisenä paukkukaramelleja alkoi valmistaa 1800-luvun puolivälissä lontoolainen karamellikauppias Tom Smith.
Antonio del Pollaiolo

Antonio del Pollaiuolo (alun perin Antonio Benci, 1432 – 4. helmikuuta 1498) oli italialainen taidemaalari, kuvanveistäjä, kaivertaja ja kultaseppä.
Pollaiuolo oli ilmeisesti Andrea del Castagnon oppilas, ja Vasarin mukaan Pollaiuolo kuului niihin renessanssitaiteilijoihin, jotka pyrkivät ruumiinavausten avulla ymmärtämään ihmisen lihasten ja luiden rakennetta, jotta pystyisivät kuvaamaan ihmistä mahdollisimman luonnonmukaisesti. Pollaiuolo työskenteli usein veljensä Piero del Pollaiuolon kanssa.
Pollaiuolon veljesten huomattavimpiin töihin kuuluivat Pietarinkirkon Sixtus IV:n ja Innocentius VIII:n pronssiset hautamuistomerkit. Antonio del Pollaiuolon tunnettu maalaus on Apollon ja Dafne.
Zhou Chunxiu

Zhou Chunxiu (, s. 15. marraskuuta 1978 Jiangsu, Kiina) on kiinalainen kestävyysjuoksija.
Zhou voitti vuonna 2003 Xiamenin maratonin ajalla 2.34.16. Myöhemmin samana vuonna hän juoksi toiseksi Pekingin maratonilla ajalla 2.23.41. Seuraavana vuonna hän voitti jälleen Xiamenin maratonin juostuaan 2.23.28 ja sijoittui Ateenan olympialaisten maratonilla kolmanneksikymmenenneksikolmanneksi. Samana vuonna hän juoksi New Delhin puolimaratonin MM-kisoissa kahdenneksitoista ajalla 1.12.52 ja sijoittui kauden lopussa Pekingin maratonilla toiseksi. Vuonna 2005 hän voitti Soulin maratonin ajalla 2.23.24 sekä Xiamenin maratonin. Helsingin MM-kisoissa hän juoksi viidenneksi ja kauden lopussa voitti Pekingin maratonin ajalla 2.21.11.
Zhou voitti 2006 Soulin maratonin ajalla 2.19.51, mikä teki hänestä historian seitsemännen naisen, joka alitti 2.20 maratonilla. Myöhemmin samana vuonna hän voitti Aasian kisojen maratonin. 2007 Zhou voitti Lontoon maratonin. Osakan MM-kisoissa hän voitti MM-hopeaa. Pekingissä 2008 Zhou voitti olympiapronssia. Hän taisteli hopeasta Kenian Catherine Ndereban kanssa loppukiritaistelussa, jonka hävisi sekunnilla. Berliinin MM-kisoissa 2009 hän oli neljäs.